Vrou sterf, man erg beseer toe trok omslaanDie ongelukstoneel. Foto: ER24 ŉ Vrou is dood en ŉ man ernstig beseer nadat die vragmotor waarin hulle gereis het Saterdagoggend op die N3 buite Pietermaritzburg in KwaZulu-Natal omgeslaan het. Ross Campbell, woordvoerder van ER24, sê die ongeluk het op die berugte Apples-draai op die afdraande Town Hill-gedeelte van die N3 gebeur. “Die houer wat hulle vervoer het, was skynbaar oor die aankomende snelweg geslinger,” sê Campbell. ER24-paramedici het omstreeks 06:35 op die toneel aangekom. “Hulle het die bestuurder van die vragmotor gevind waar hy by die windskerm uitgehang het, terwyl die passasier in die wrak vasgekeer was. Die vrou het geen tekens van lewe meer getoon nie en sy is op die toneel dood verklaar,” sê Campbell. Die man is op die toneel behandel voordat hy na Mediclinic Pietermaritzburg gehaas is. Volgens Campbell is die vrou glo 30 jaar oud en die man vermoedelik 42 jaar oud. Die toneel is deur die polisie en verkeersbeamptes afgesper terwyl hulle die ongeluk ondersoek het.